Marko Virtanen

Marko Virtanen (s. 10. joulukuuta 1968 Jyväskylä) on ammattilaisuransa lopettanut suomalainen jääkiekkoilija, joka toimii tällä hetkellä Lukon SM-liigajoukkueen päävalmentajana. Lukko voitti U20 SM-sarjan mestaruuden 2020–2021 Virtasen alaisuudessa.

Virtanen toimi JYPin edustusjoukkueen päävalmentajana kaudesta 2013–2014 kauteen 2017–2018 ollen JYPin seurahistorian pitkäaikaisin päävalmentaja. Virtanen erotettiin kauden 2017–2018 lopussa, kun JYPin kausi oli päättynyt puolivälieriin HIFK:ta vastaan. Hänen valmennusryhmässään toimivat myös valmentajat Jukka Ahvenjärvi, Antti Turunen sekä Jarkko Hyytiä.

Pelaajaura
Marko Virtasen ura alkoi JyP HT:n liigajoukkueessa kaudella 1987–1988. Ensimmäinen kausi – kuten toinenkin – sujuivat vielä opettelun merkeissä ilman tehopisteitä, joten kaudeksi 1989–1990 Virtanen siirtyi 1-divisioonaa pelanneeseen Kiekko-Espoon joukkueeseen hakemaan vauhtia uralleen. Hyvin sujuneen kauden myötä hän sai palata Jyväskylään. Hän pelasikin JyP HT:n riveissä vuoden 1996 kevääseen asti, kunnes hän lähti kahdeksi kaudeksi Ruotsin liigaan hakemaan uusia kokemuksia. Siellä Virtanen pelasi kaudet 1996–1997 ja 1997–1998 Färjestads BK:ssa sekä Södertälje SK:ssa. Virtanen palasi Jyväskylään vielä kahdeksi kaudeksi ja lopetti uransa vuoden 2000 keväällä.

JyP HT:ssä (syksystä 1997 lähtien JYP) Virtanen pelasi 406 ottelua tehden 237 pistettä (113 maalia ja 124 syöttöpistettä). Hän kuului viidellä kaudella joukkueensa viiden parhaan pistemiehen joukkoon. JYPissä pelatessaan hän voitti SM-hopeaa keväällä 1992 ja SM-pronssia keväällä 1993.

Valmentajaura

Vuodet Mestiksen D-Teamissä ja JYPin A-junioreissa 
Virtanen aloitti valmentajauransa kakkosvalmentajana jyväskyläläisessä Mestis-joukkueessa D-Teamissä Jukka Ahvenjärven apuna. Hän valmensi D-teamia kaksi kautta (2008–2010), joista jälkimmäisellä joukkue saavutti Mestiksessä hopeaa.

Kaudeksi 2010–2011 Virtanen siirtyi JYPin A-juniorijoukkueen päävalmentajaksi. Kauden päätteeksi Virtasen valmentama joukkue voitti A-nuorten Suomen mestaruuden. Finaalipaikka kultaottelussa oli todiste hyvästä juniorityöstä. Seuran päätähtäin oli ollut rakentaa JYPin näköisiä pelaajia liigajoukkueelle, ja tavoite saavutettiin kirkkaasti. Lisäksi kauden aikana saatiin seitsemän uutta nuorten maajoukkuepelaajaa.

JYPin liigajoukkueen valmentajana 
Virtasen oli tarkoitus jatkaa A-junioreiden päävalmentajana, mutta Risto Dufvan tultua erotetuksi kauden alettua syksyllä siirtyi Virtanen Jyrki Ahon tilalle JYPin kakkosvalmentajaksi kaudeksi 2010–2011. Kausi päättyi JYPin toiseen Suomen mestaruuteen.

Virtanen nimettiin JYPin edustusjoukkueen päävalmentajaksi kaudella 2013–2014. Vuoden 2013 joulukuussa JYP voitti Virtasen valmentamana European Trophyn Berliinin jäähallissa. Kyse oli viimeisestä jaetusta European Trophysta, sillä seuraavaksi kaudeksi sen nimi muuttui.  

Virtasen toimiessa päävalmentajana JYP saavutti pronssia keväällä 2015 ja 2017. Virtanen voitti myös JYPin kanssa Champions Hockey Leaguen vuonna 2018. Liigassa JYPin runkosarjasijoitukset Virtasen päävalmentajakaudella olivat 5, 4, 4, 4 ja 4.   

Virtanen on JYPin seurahistorian pitkäaikaisin päävalmentaja.[3] Hänen menestys sekä apu- että päävalmentajana JYPin organisaatiossa tällä vuosikymmenellä on kiistatta ollut vakuuttavaa.

Sopimuksen purku 
Virtasen sopimus JYPin valmentajana oli määrä kestää kevääseen 2019, mutta sopimus purettiin kauden 2017–2018 jälkeen JYPin sijoituttua liigan viidenneksi. Sopimus purettiin sisäpiiritietojen mukaan Virtasen ja JYPin kokeneiden pelaajien välillä pitkään vallinneen luottamuspulan vuoksi, jonka seurajohto halusi lopettaa – erottamalla hänet kauden 2017–2018 tuloksen varjolla. Virtanen oli koettu etäiseksi, ja osa pelaajista tunsi, ettei heidän näkemyksiään huomioitu tarpeeksi – joillakin oli tiettävästi epäkunnioitettu olo. Näin ollen Virtastakaan ei kunnioitettu tarpeeksi. Pelaajista esimerkiksi Jarkko Immosella ja Juha-Pekka Hytösellä on kokemusta Virtasen tyyliä organisoidummasta toiminnasta. He eivät ilmeisesti kyllin uskoneet Virtasen tapaan valmentaa – vaatimustaso ei ollut niin korkea kuin heidän aiemmin kokemansa. Tämä puolestaan näkyi JYPin pelikurissa ailahteluna. Virtasen ja pelaajien välisistä näkemyseroista kuultiin ensi kerran jo muutama kausi ennen erottamista.   

Sopimuksen purkuun johtaneista syistä on myös toisenlaisia näkemyksiä: JYPin urheilutoimenjohtaja Jukka Holtari taustoitti sopimuksen purkua Ilta-Sanomissa 31. maaliskuuta 2018: ”Päädyimme tähän ratkaisuun puhtaasti tulosurheilunäkökulmasta. Tämän kevään tulos oli meille kaikille pettymys, ja putoaminen puolivälierissä oli tulos, jota ei haettu", Holtari kommentoi. Samana päivänä Keskisuomalaisessa julkaistussa haastattelussa JYP-kapteeni Juha-Pekka Hytönen puolestaan totesi: ”Sen kahden vuoden ajan mitä olen tässä ollut, niin mulla ei ole mitään muuta kuin positiivista sanottavaa Veltsun valmentamisesta.” Samassa haastattelussa Hytönen mainitsi kokeneensa, että hurrikaaniryhmä luotti valmentajaansa viimeiseen asti.

Tapaus Éric Perrin 
Helmikuussa 2015 JYP piti poikkeuksellisen tiedotustilaisuuden, jossa kerrottiin, että joukkueessa tuolloin pelanneen Éric Perrinin sopimusta ei jatketa JYPissä. JYP ja Perrin kertoivat, että ratkaisu tehtiin yhteisymmärryksessä, mutta Perrinille ilmoitus lähdöstä oli silminnähden raskas. Kyyneleisiin asti liikuttuneena Perrin kertoi, että hän oli jo vuonna 2013 arvellut joutuvansa lähtemään Jyväskylästä. Virtanen toimi tuolloin ensimmäistä kauttaan JYPin päävalmentajana. Tiedotustilaisuuden aikaan Perrin johti SM-liigan pistepörssiä 50:llä pisteellä. 

Tiedotustilaisuutta seuraavana päivänä JYPin kannattajaryhmä paljasti JYPin kotiottelussa kantaa ottavan ison tifon, jossa luki: "Seuraikoneista on pidettävä kiinni. 11 & 42". Numeroilla viitattiin Éric Perriniin sekä Antti Virtasen tapaukseen. Ottelussa maalin ja kaksi syöttöpistettä tehnyt Perrin kiersi ottelun jälkeen pitkän aikaa jäällä osoittaen kiitollisuutta saamastaan tuesta kannattajilleen, mutta ottelun jälkeen radiohaastattelussa Perrin puhkesi jälleen kyyneliin.

Perrin koki lähtönsä Jyväskylästä outona tunteena, sillä hän olisi halunnut päättää uransa JYPissä. Perrin piti tilannetta isona pettymyksenä. Toimittaja Tuomas Heikkilän mukaan päätöksen siitä, ettei sopimusta jatkettu teki joukkueen omistaja Jukka Seppänen. Seppänen oli kuitenkin epävarma päätöksestään. Seppänen totesikin myöhemmin, että: "En oikein tiedä, jäikö se [sopimuksen tekeminen] lopulta edes rahasta kiinni". Heikkilän mukaan Perrinillä ja päävalmentajana toimineella Virtasella oli ollut ristiriitoja.

Niinpä kun JYP kauden päätteeksi voitti pronssia Rauman Lukkoa vastaan käydyssä ottelussa Raumalla, Perrin hyvästeli joukkueensa haikein mielin. Valmentaja Virtanen ei kuitenkaan päästänyt Perriniä viimeiseen vaihtoon kentälle, vaan Perrin seurasi ottelun ratkaisuhetket vaihtopenkiltä, pää painuksissa ja katse visusti lattiassa.

Muuta
Virtasen lempinimi on Veltsu.
Virtanen pelasi urallaan 13 A-maaottelua sekä 25 B-maaottelua.
Marko Virtanen toimi Jypin kapteenina kaudet 1993–1994, 1994–1995, 1995–1996 ja 1999–2000.
Vuonna 2013 Virtanen siirtyi JYPin päävalmentajaksi, koska silloinen valmentaja Jyrki Aho ei voinut jatkaa tehtävässä perhesyiden takia.
Virtanen on JYPin seurahistorian pitkäaikaisin päävalmentaja.[3]

Lähteet
Virtasen tilastot eurohockey.netissä
Jyp-historiaa ja tilastoja
Jääkiekkokirja 2007–2008 Egmont Kustannus OY (Jääkiekkolehti) 2007

Viitteet

Suomalaiset jääkiekkoilijat
Suomalaiset jääkiekkovalmentajat
Vuonna 1968 syntyneet
Elävät henkilöt